CELEX: 52017PC0293
Language: et
Date: 2017-06-08
Title: Ettepanek: NÕUKOGU RAKENDUSOTSUS, mille kohaselt lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,8.6.2017
            COM(2017) 293 final
            2017/0124(NLE)
            Ettepanek:
            NÕUKOGU RAKENDUSOTSUS,
            mille kohaselt lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.
            
            
               Komisjonis 20. detsembril 2016 registreeritud kirjaga taotles Horvaatia luba kohaldada erandit käibemaksudirektiivi artiklist 287, mis võimaldaks Horvaatial alates 1. jaanuarist 2018 kuni 31. detsembrini 2020 kohaldada käibemaksuvabastust selliste maksukohustuslaste suhtes, kelle aastakäive ei ületa 45 000 eurot.
            
            
               Käibemaksudirektiivi artikli 395 lõike 2 kohaselt teatas komisjon 13. märtsi 2017. aasta kirjaga Horvaatia taotlusest teistele liikmesriikidele. Komisjon teatas 14. märtsi 2017. aasta kirjaga Horvaatiale, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisenditelt maha arvata.
            
            
               Vastavalt käibemaksudirektiivi artikli 287 punktile 19 võib Horvaatia kohaldada käibemaksuvabastust selliste maksukohustuslaste suhtes, kelle aastakäive riigi omavääringus ühinemiskuupäeval kehtinud vahetuskursi kohaselt arvutatult ei ületa 35 000 eurot (230 000 kuna). Horvaatia taotles käibemaksuvabastuse piirmäära suurendamist summani, mille ekvivalent riigi omavääringus on 45 000 eurot (st 300 000 kuna). 
            
            
               Piirmäära tõstmisega väheneb eeldatavalt ettevõtjate halduskoormus ja maksukohustuse täitmise kulud, sest nad vabanevad mitmest maksukohustusest, nagu käibemaksudeklaratsioonide esitamine või käibemaksuarvestuse pidamine. Samuti eeldatakse, et piirmäära tõstmisega lihtsustatakse käibemaksu kogumist ja vähendatakse riigi maksuhalduri töökoormust. 
            
            
               Horvaatia teatel ei ole piirmäära tõstmisel olulist mõju riigi tuludele. Horvaatia hinnangul väheneb piirmäära tõstmise tulemusel riigi eelarvetulu ligikaudu 0,22 % riigi eelarve kogutulust. 
            
            
               Isikud, kelle maksustatav käive ei ületa piirmäära, võivad ennast sellegipoolest käibemaksukohustuslasena registreerida.
            
            
               Horvaatia on taotlenud alates 1. jaanuarist 2018 kuni 31. detsembrini 2020 sellise piirmäära kohaldamist, mille ekvivalent riigi omavääringus on 45 000 eurot. 
            
            
               •Kooskõla poliitikavaldkonnas praegu kehtivate õigusnormidega
            
            
               Sarnaseid erandeid on eelnevalt tehtud ka teistele liikmesriikidele. Luksemburgil
                  2
                lubati kohaldada käibemaksuvabastust 40 000 euro ulatuses, Belgial
                  3
                25 000 euro ulatuses, Poolal
                  4
                40 000 euro ulatuses, Leedul
                  5
                45 000 euro ulatuses, Lätil
                  6
                ja Sloveenial
                  7
                50 000 euro ulatuses, Itaalial
                  8
                ja Rumeenial
                  9
                65 000 euro ulatuses. 
            
            
               Käibemaksudirektiivi kohaldamisega seotud erandite kehtivus peaks alati olema ajaliselt piiratud, et oleks võimalik hinnata nende mõju. Lisaks vaadatakse praegu läbi käibemaksudirektiivi artiklite 281–294 sätteid väikeettevõtjate suhtes kohaldatava erikorra kohta. Vastavalt käibemaksu tegevuskavale
                  10
                ja komisjoni 2017. aasta tööprogrammile
                  11
                on kavas 2017. aasta lõpuks esitada komisjoni ettepanek põhjaliku lihtsustamispaketi kohta.
            
            
               Seetõttu tehakse ettepanek lubada Horvaatial tõsta riigi omavääringus 45 000 eurole vastavat piirmäära alates 1. jaanuarist 2018 kuni 31. detsembrini 2020 või kuni jõustub direktiiv, millega muudetakse käibemaksudirektiivi sätteid väikeettevõtjate suhtes kohaldatava erikorra kohta. 
            
            
               •Kooskõla muude liidu tegevuspõhimõtetega
            
            
               Meede on kooskõlas Euroopa Liidu väikeettevõtjatega seotud eesmärkidega, mis on esitatud komisjoni teatises „Kõigepealt mõtle väikestele“ – Euroopa algatus „Small Business Act“,
                  12
                milles kutsutakse liikmesriike üles võtma õigusaktide väljatöötamisel arvesse VKEde eripära ja selleks lihtsustama olemasolevat regulatiivset keskkonda.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
         
         
            
               •Õiguslik alus
            
            
               Käibemaksudirektiivi artikkel 395. 
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, subsidiaarsuse põhimõtet ei kohaldata.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
            
            
               Erandi piiratud ulatust arvestades on erimeede kooskõlas taotletava eesmärgiga, st maksustamiskorra lihtsustamine veelgi suurema hulga väikeste maksukohustuslaste ja maksuhalduri jaoks.
            
            
               •Vahendi valik
            
            
               Kavandatud õigusakt: nõukogu rakendusotsus.
            
            
               Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on ainus sobiv õigusakt, sest selle saab adresseerida üksikule liikmesriigile.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Käesolev ettepanek põhineb Horvaatia esitatud taotlusel ja käsitleb ainult kõnealust liikmesriiki.
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõjuhinnang
            
            
               
                  Ettepanek võtta vastu nõukogu rakendusotsus on tehtud selleks, et tõsta aastakäibe piirmäära, millest väiksema käibega maksukohustuslaste suhtes võib kohaldada käibemaksuvabastust. Rakendusotsusega pikendatakse lihtsustamismeedet, millega vabastatakse mitmest käibemaksukohustusest ettevõtjad, kelle tegevuse aastakäibe ekvivalent riigi omavääringus ei ületa 45 000 eurot. 
               
               
                  Isikud, kelle maksustatav käive ei ületa piirmäära, ei pea end registreerima käibemaksukohustuslasena ning seega nende halduskoormus meetme tulemusena väheneb, kuna nad ei pea pidama käibemaksuarvestust ega esitama käibedeklaratsiooni. Ka maksuhaldurite töökoormus väheneb. See aitab vähendada ligikaudu 9 000 maksukohustuslase (Horvaatias praegu registreeritud käibemaksukohuslastest 5,8 %) ning sellest tulenevalt ka maksuhalduri halduskoormust. 
               
            
            
               Käibemaksutulu vähenemise mõju Horvaatia eelarvetulule ei ületa hinnanguliselt 0,22 % käibemaksu kogutulust.
            
            
               4.MÕJU EELARVELE
            
         
         
            
               Ettepanekul puudub mõju ELi eelarvele, kuna Horvaatia arvutab välja nõukogu määruse (EMÜ, EURATOM) 1553/89 artikli 6 kohase hüvitise.
            
            
               5.MUU TEAVE
            
            
               Ettepanek sisaldab aegumisklauslit.
            
            
               2017/0124 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               mille kohaselt lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  13
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Vastavalt direktiivi 2006/112/EÜ artikli 287 punktile 19 võib Horvaatia kohaldada käibemaksuvabastust selliste maksukohustuslaste suhtes, kelle aastakäive riigi omavääringus ühinemiskuupäeval kehtinud vahetuskursi kohaselt arvutatult ei ületa 35 000 eurot.
            
            
               (2)Komisjonis 20. detsembril 2016 registreeritud kirjaga taotles Horvaatia luba kohaldada erandit direktiivi 2006/112/EÜ artiklist 287, mis võimaldaks Horvaatial kohaldada alates 1. jaanuarist 2018 käibemaksuvabastust selliste maksukohustuslaste suhtes, kelle aastakäive ei ületa 45 000 eurot. Horvaatia on taotlenud, et tema vastavat piirmäära, mis artikli 287 punkti 19 kohaselt on praegu 35 000 eurot, suurendataks 45 000 euroni.
            
            
               (3)Väikeettevõtjate erikorra kohane kõrgem piirmäär on lihtsustamismeede, kuna sellega võib oluliselt vähendada väikeettevõtjate käibemaksukohustusi.
            
            
               (4)Vastavalt direktiivi 2006/112/EÜ artikli 395 lõikele 2 teavitas komisjon 13. märtsi 2017. aasta kirjaga teisi liikmesriike Horvaatia taotlusest. Komisjon teatas 14. märtsi 2017. aasta kirjaga Horvaatiale, et tal on taotluse hindamiseks kogu vajalik teave.
            
            
               (5)Horvaatia esitatud teabe kohaselt oleks võimalik, et ligikaudu 9 000 maksukohustuslast saaks kõnealuse meetme abil vähendada direktiivi 2006/112/EÜ XI jaotise 2. peatükis osutatud käibemaksukohustusi. Sellega vähendataks ka maksuhalduri töökoormust ja lihtsustataks käibemaksu kogumist. 
            
            
               (6)Arvestades, et kõnealuse erandmeetmega vähendatakse väikeettevõtjate käibemaksukohustusi, tuleks Horvaatial lubada kohaldada meedet piiratud ajavahemiku jooksul. Maksukohustuslastel peaks endiselt olema võimalik valida tavapärane käibemaksukord.
            
            
               (7)Kuna praegu vaadatakse läbi direktiivi 2006/112/EÜ artiklite 281–294 sätteid väikeettevõtjate suhtes kohaldatava erikorra kohta, on võimalik, et direktiiv, millega muudetakse direktiivi 2006/112/EÜ kõnealuseid sätteid, jõustub enne erandi kehtivusaja lõppu.
            
            
               (8)Horvaatia esitatud teabe kohaselt ei avalda kõrgem piirmäär olulist mõju lõplikus tarbimisetapis kogutava maksutulu summale.
            
         
         
            
               (9)Erandil ei ole mõju käibemaksust saadavatele ELi omavahenditele, sest Horvaatia arvutab välja nõukogu määruse (EMÜ, EURATOM) nr 1553/89 artikli 6 kohase hüvitise,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artikli 287 lõikest 19 võib Horvaatia kohaldada käibemaksuvabastust maksukohustuslaste suhtes, kelle aastakäive riigi omavääringus ühinemiskuupäeval kehtinud vahetuskursi kohaselt arvutatult ei ületa 45 000 eurot.
            
            
               Artikkel 2
            
            
               Otsust kohaldatakse alates 1. jaanuarist 2018 kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artiklite 281–294 sätteid, olenevalt sellest, kumb kuupäev on varasem.
            
            
               Artikkel 3
            
            
               Käesolev otsus on adresseeritud Horvaatia Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 347, 11.12.2006, lk 1. 
               
               
                  
                     (2)
                  Nõukogu 21. veebruari 2017. aasta rakendusotsus (EL) 2017/319, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 47, 24.2.2017, lk 7–8). 
               
               
                  
                     (3)
                  Nõukogu 10. detsembri 2015. aasta rakendusotsus (EL) 2015/2348, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 330, 16.12.2015, lk 51).
               
               
                  
                     (4)
                  Nõukogu 21. novembri 2016. aasta rakendusotsus 2016/2090/EL, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 324, 30.11.2016, lk 7).
               
               
                  
                     (5)
                  Nõukogu 7. novembri 2014. aasta rakendusotsus 2014/795/EL, millega pikendatakse rakendusotsuse 2011/335/EL (mille kohaselt lubatakse Leedu Vabariigil kohaldada meedet, millega antakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 330, 15.11.2014, lk 44).
               
               
                  
                     (6)
                  Nõukogu 7. novembri 2014. aasta rakendusotsus 2014/796/EL, mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 330, 15.11.2014, lk 46).
               
               
                  
                     (7)
                  Nõukogu 10. novembri 2015. aasta rakendusotsus (EL) 2015/2089, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 302,19.11.2015, lk 107).
               
               
                  
                     (8)
                  Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11).
               
               
                  
                     (9)
                  Nõukogu 16. detsembri 2014. aasta rakendusotsus 2014/931/EL, millega pikendatakse rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 365, 19.12.2014, lk 145).
               
               
                  
                     (10)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta: Ühtse ELi käibemaksuala suunas – On aeg otsustada, Brüssel, 7.4.2016, COM(2016)148 (final).
               
               
                  
                     (11)
                  Komisjoni 2017. aasta tööprogramm „Luues Euroopat, mis hoiab, kaitseb ja avardab võimalusi“, Strasbourg, 25.10.2016, COM(2016)710 (final).
               
               
                  
                     (12)
                  KOM(2008) 394, 25. juuni 2008.
               
               
                  
                     (13)
                  ELT L 347, 11.12.2006, lk 1.